**DÖGUNALOM KÉT KIÁLLÍTÁSSAL!**

A REAC Budapest I. osztályú csapata a bajnokság első fordulójában idegenben a Csep-Gól FC csapatával mérte össze erejét. A mérkőzésnek mi voltunk a papírforma alapján az esélyesei, hisz ellenfelünk újonca az osztálynak, mi pedig a tavalyi bajnokcsapat vagyunk. Sajnos csalódnunk kellett. Az idő szép volt, a pálya rendben volt, minden adott volt ahhoz, hogy jó mérkőzést vívjunk. Hát nem az lett! A mérkőzést nem a legjobb előjelekkel vártuk. Kiestünk a Magyar Kupából és több játékosunk sérülések miatt nem is tudott velünk tartani. Ennek ellenére azt gondolom, hogy a kitűzött feladatunkat a győzelmet el kellett volna érni. A mérkőzés viszonylag jól indult számunkra, az 5. percben jobboldali beadásunkba csak beleérni tudott a kapus és a hosszún érkező Papp Krisztián sajnos csak az üres kapu mellé fejelt. A 8. percben ellenfelünk is eljutott egy gólszerzési lehetőséghez, egy kiugratás után 14 méterről lőtt az ellenfél csatára, amely lövést kapusunk magabiztosan védte. Utána mintha vége lett volna a mérkőzésnek, nem történt semmi, enyhe mezőnyfölényünk ellenére a két 16-os között folyt az unalmas játszadozás, helyzetek nélkül. A szünetben 0:0-s állásnál vonultunk az öltözőbe. A szünetben a lelátón azon tanakodtunk, hogy mennyire szürke, unalmas a találkozó. Kezdődött a második félidő. A játékvezető sporttárs azonban úgy gondolta, hogy feldobja a mérkőzés színvonalát, „színesíti” a játékot és főszereplővé lép elő. A második félidő elején is enyhe mezőnyfölényben voltunk, de komoly lehetőségek nélkül. Tompán és igazi elképzelések nélkül játszottunk. Az 58. percben a szunyókálásunk a nézőtéren azonban véget ért, mert elkezdődött a játékvezetői show. Kutai Dani játékosunk saját térfelünk közepén szabálytalankodott, majd teljes megrökönyödésünkre a játékvezető azonnali piros lappal kiállította. Igencsak szigorúnak tűnt az ítélet. A továbbiakban játékosaink egymás után kapták a sárga lapokat, ami bizony nem volt mindig jogos. A mérkőzés csordogált, de azért így is kialakítottunk két komoly helyzetet. Kiss Tamás 11 méteres lövését gólvonal előtt az ellenfél játékosa hatástalanította, majd Nagy Geri 10 méteres lövésébe belevetődött az ellenfél játékosa. És jött a 86. perc, amikor a játékvezető sporttárs véleményünk szerint teljesen jogtalanul kiállította csatárunkat Horváth Patrikot. Olyan szabálytalanságért adta neki a második sárga lapot, amelyből egy mérkőzésen legalább 30-40 is előfordul. Dermedten ültünk, nem is értettük. A mérkőzés így 0:0-s eredménnyel zárult, ami nagy csalódás számunkra. Természetesen nem foghatjuk csak a játékvezetőre az elmaradt győzelmet, látnunk kell, hogy csapatunk rosszul játszott. Céljaink eléréséhez ez a teljesítmény kevés lesz, mindenkinek le kell vonni a konzekvenciákat. Mi úgy gondoljuk a REAC-nál, hogy profi körülményeket teremtettünk profi csapat vagyunk, de akkor ezt be is kell bizonyítani a PÁLYÁN nemcsak beszélni róla. Ez a teljesítmény azonban meg sem közelitette az elvárható színvonalat. Mi pozitívat tudnék írni ezek után? Talán csak egyet. Innen már csak felfelé vezet az út. A javítás lehetősége meg is lesz jövő héten, hazai pályán, szombaton 19h-tól a RAFC együttesével mérkőzünk meg. Remélem, hogy ez a mérkőzés csak egy kisiklás volt és tavalyi önmagunkat, teljesítményünket tudjuk idézni.

HAJRÁ REAC!

Kiss István György